Legalize Belarus

**Legalize Belarus** – tai 2017 m. įkurta Baltarusijos piliečių iniciatyva, kuria siekiama iš esmės pakeisti narkotikų įstatymus Baltarusijoje, taip pat šviesti apie psichoaktyviąsias medžiagas, priklausomybes ir žalos mažinimo praktikas.

## Veikla
Iniciatyva įkurta 2017 m. ryšium su nauju prekybos narkotikais reguliavimo sugriežtinimu šalyje. Kartu su judėjimu „Motinos 328“ (), vienijančiu pagal Baudžiamojo kodekso 328 straipsnį nuteistųjų asmenų tėvus, Baltarusijos aktyvistai pateikė pasiūlymus sušvelninti kovos su narkotikais įstatymus ir paskelbti amnestiją kai kurioms 328 straipsnio dalims.

Baudžiamojo kodekso 328 straipsnis – Neteisėta prekyba narkotinėmis, psichotropinėmis medžiagomis, jų prekursoriais ir analogais – apibrėžia griežtas bausmes už nusikaltimus, susijusius su narkotikais. Bausmės apima iki 25 metų trukmės laisvės atėmimą, turto konfiskavimą.

Kampanijos „Legalize Belarus“ aktyvistai organizavo parašų rinkimą už kanapių dekriminalizavimą ir organizavo solidarumą nuteistiesiems pagal 328 straipsnį išreiškiančių atvirukų pasirašymą.

2017–2018 m. aktyvistai surengė kelis protestus Minsko gatvėse. 2017 m. gruodžio 25 d. surengtos eitynes Minsko gatvėmis Koliados (tradicinis slaviškas Kalėdų periodo pavadinimas) garbei. 2018 m. vasario mėn. kampanijos aktyvistai surengė sankcionuotą piketą už kanapių dekriminalizavimą prie Centrinės universalinės parduotuvės, kurioje vyko rinkimai. Tuometinė Baltarusijos centrinės rinkimų komisijos vadovė Lidija Jermošina tokios akcijos surengimą apibūdino kaip piktavališką gestą, tačiau jokios sankcijos organizatoriams nebuvo pritaikytos.

2018 m. balandžio mėn. organizacija „Legalize Belarus“ surengė piketą Nepriklausomybės aikštėje Minske prie Baltarusijos vyriausybės rūmų.

2018 m. gruodį „Legalize Belarus“ pristatė savo marškinėlių kolekciją „Dievai ir kanapės“ (rus. «*Боги и конопля*»), kurių dizainuose daugiausia dėmesio skiriama kanapių vaidmeniui baltarusių liaudies papročiuose ir tradicijose.

2019 m. balandį „Legalize Belarus“ aktyvistai surengė solidarumo su nuteistaisiais už „ekstremizmą“ akciją.

2019 m. gegužės mėn. kartu su judėjimu „Motinos 328“ aktyvistai iš „Legalize Belarus“ surengė sankcionuotą protestą, reikalaudami reformuoti teisės aktus dėl kovos su narkotikais.

2019 m. vasarą, pasaulinę „Support. Don't Punish“ dieną, skirtą kovos su narkotikais teisės aktų problemai pasaulyje, „Legalize Belarus“ surengė festivalį, kurio metu vyko koncertas, dirbtuvės ir improvizuota akcija.

2019 m. rugsėjį „Legalize Belarus“ aktyvistai kartu su kolegomis iš Baltarusijos studentų asociacijos ir keliomis kitomis organizacijomis susivienijo į Jaunimo bloką, kurio kandidatūra buvo iškelta į Baltarusijos Respublikos Atstovų Tarybą. Per parlamentinę kampaniją susivienijusi koalicija pateikė savo parengtą įstatymo projektą dėl tam tikro kiekio psichoaktyviųjų medžiagų dekriminalizavimo ir atitinkamų Baltarusijos teisės aktų pakeitimų, be to, judėjimo aktyvistams pavyko surengti nemažai gatvės mitingų ir akcijų. Kampanijos pabaigoje nė vienas Jaunimo bloko kandidatas nebuvo išrinktas į parlamentą.

2020–2022 m. „Legalize Belarus“ aktyvistai sekė nelegalios prekybos narkotikais Baltarusijoje rinką Rusijos darkneto puslapyje „Hydra“.

2020 m. „Legalize Belarus“ buvo priversta sustabdyti savo veiklą Baltarusijoje dėl represijų prieš organizacijos savanorius ir aktyvius piliečius po protestų. Dabar organizacija užsiima švietimu ir naujienų stebėsena narkotikų politikos ir psichoaktyviųjų medžiagų srityse.

## Siūlymai keisti įstatymus
„Legalize Belarus“ pasisako už dalinį kelių psichoaktyviųjų medžiagų laikymo ir vartojimo dekriminalizavimą. Anot „Legalize Belarus“, už santykinai nedidelius lengvųjų narkotikų kiekius bausmė turėtų būti numatyta administraciniame kodekse (), o nuobaudos turėtų būti baudos, areštas iki 15 parų arba pataisos darbai. Siūloma įvesti „nedidelio“ ir „didelio“ narkotikų kiekių sąvokas, kurios leistų diferencijuoti bausmės svorį. Aktyvistai taip pat siūlo panaikinti „disponavimas su tikslu platinti“ sąvoką, kuri leidžia teisėsaugos institucijoms bet kurį vartojantį asmenį laikyti platintoju.

## Kampanijos pasiekimai
2017 m. kampanija „Legalize Belarus“ buvo apdovanota Baltarusijos NVO asamblėjos „Pilietinės visuomenės čempionų“ prizu kategorijoje „Nauja 2017 m. iniciatyva“, Kampanijos vykdyta visuomenės informavimo veikla padėjo paviešinti 328 straipsnyje numatytos bausmės griežtumo problemą tarp šalies piliečių bei užsienio organizacijų.

2018 m. Baltarusijoje oficialiu lygmeniu buvo svarstoma galimybė dekriminalizuoti lengviausias Baudžiamojo kodekso 328 straipsnio dalis, bei dalinį leidimą vartoti kanapes ir amfetaminą sportininkams, dalyvavusiems 2019 m. Europos žaidynėse Minske.

2024 m. rugpjūčio 8 d. Baltarusijos valdžios institucijos pateikė įstatymo projektą, kuriuo siūloma švelninti bausmes už su narkotikais susijusius nusikaltimus pagal 328 straipsnį. Nors šis žingsnis į humaniškesnę narkotikų politiką yra vertinamas teigiamai, „Legalize Belarus“ išreiškė susirūpinimą dėl praktinio šių pakeitimų įgyvendinimo, ypač dėl procedūrų teisingumo ir užtikrinimo, kad švelninimai būtų taikomi efektyviai​.

## Kampanijos kritika
2018 m. Baltarusijos krikščionys demokratai kritikavo šią kampaniją. Pasak jų, „Legalize Belarus“ „diskredituoja demokratinę opoziciją ir žeidžia šalies krikščionių jausmus“. Tokią reakciją sukėlė kampanijos aktyvistų pozicija dėl narkotikų legalizavimo ir tai, kad jie naudojo Baltarusijos nacionalinius simbolius ir palietė religines temas per akcijas, susijusias su tradicinėmis baltarusių šventėmis.

Kampaniją ypač kritikuoja valstybinė žiniasklaida. Pavyzdžiui, keli naujienų portalai teigia, kad „Legalize Belarus“ ir judėjimas „Motinos-328“ ragina pažeisti galiojančius teisės aktus, visiškai panaikinti bausmes pagal kovos su narkotikais straipsnius bei skatina narkotikų vartojimą.

## Aktyvistų persekiojimas
Už savo veiklą „Legalize Belarus“ aktyvistai ne kartą buvo baudžiami ir sulaikomi.

2018 m. pradžioje „Kanapinių kalėdų“ () dalyviams buvo surašyti protokolai už masinių renginių teisės aktų pažeidimą, už tai 4 aktyvistai buvo nubausti administracinėmis baudomis.

2018 m. balandžio mėn. keli aktyvistai buvo sulaikyti už akciją prie Vyriausybės rūmų.

2018 m. gegužės mėn. Vidaus Reikalų Ministerija užblokavo interneto svetainę „Legalize Belarus“. Reaguodamas į tai, „Legalize Belarus“ aktyvistas Piotr Markielau surengė virtualų piketą siūlydamas užblokuoti ministerijos interneto svetainę, už ką buvo suimtas, bet ilgainiui nenuteistas.

2018 m. rugsėjį „Legalize Belarus“ organizuotame vakarėlyje buvo sulaikyti 27 žmonės, tarp jų aktyvistai Piotr Markielau, Stanislav Šašok, Michail Voroncov, Jegor Viniackij ir kiti.

2019 m. per parlamento rinkimų kampaniją buvo sulaikytas Piotr Markielau, kuris tuo metu buvo kandidato Stanislav Šašok įgaliotas atstovas. Markielau buvo skirta 14 parų arešto bausmė.

2019 m. gruodžio mėn. už dalyvavimą antiintegraciniuose protestuose Stanislav Šaška (organizacijos „Legalize Belarus“ aktyvistas) gavo 15 parų arešto.

2019 m. gruodžio 11 d. pranešime žiniasklaidai Seimo narė, Laisvės partijos pirmininkė Aušrinė Armonaitė kreipėsi į Baltarusijos ambasadą Lietuvoje dėl Baltarusijos jaunimo politinio aktyvisto, „Legalize Belarus“ organizacijos vadovo Piotr Markielau sulaikymo. Politikė kritikavo Baltarusijos valdžios ir teisėsaugos veiksmus ir kvietė kitas politines partijas, jaunimo organizacijas ir nevyriausybines organizacijas išreikšti paramą bei suteikti kitokią jiems reikalingą pagalbą.

## Šaltiniai